Povzetek revizijskega poročila
Računovodski izkazi in pravilnost poslovanja
Zavoda za pokojninsko in invalidsko zavarovanje Slovenije za leto 2019

Računsko sodišče je izvedlo revizijo računovodskih izkazov in pravilnosti poslovanja **Zavoda za pokojninsko in invalidsko zavarovanje Slovenije** (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

Cilja revizije sta bila izrek mnenja o računovodskih izkazih zavoda za leto 2019, razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2019.

Računsko sodišče je o računovodskih izkazih zavoda za leto 2019, z omejitvijo iz prejšnjega odstavka, izreklo pozitivno mnenje, ker meni, da revidirani računovodski izkazi v vseh pomembnih pogledih pravilno prikazujejo stanje sredstev in obveznosti do virov sredstev zavoda na dan 31. 12. 2019 ter prihodke in odhodke oziroma prejemke in izdatke zavoda za tedaj končano leto.

O poslovanju zavoda v letu 2019 je računsko sodišče izreklo mnenje s pridržkom, ker je ugotovilo, da zavod v Pravilniku o sistemizaciji delovnih mest ni določil vseh pogojev za zasedbo delovnih mest, kar ni v skladu z Zakonom o javnih uslužbencih, v nasprotju z Zakonom o sistemu plač v javnem sektorju pa je opredelil, da višješolska izobrazba, pridobljena po študijskih programih, sprejetih pred letom 1994, in najmanj 5 let delovnih izkušenj na delovnih mestih, na katerih je bila zahtevana višješolska izobrazba, ustreza zahtevani ravni izobrazbe za delovna mesta iz tarifnega razreda VII/1 in da se lahko na delovna mesta v tarifnem razredu VI razporedijo delavci, ki so najmanj 15 let delali na primerljivo zahtevnih delovnih mestih v tarifnem razredu V. Dodatka za dvojezičnost v nasprotju z Zakonom o sistemu plač v javnem sektorju ni določil glede na zahtevano stopnjo znanja jezika narodne skupnosti in dejansko uporabo tega jezika pri opravljanju dela. Zavod tudi ni ravnal v skladu z Zakonom o delovnih razmerjih, ker je za opravljanje študentskega dela sklenil pogodbi civilnega prava, čeprav so obstajali elementi delovnega razmerja. V nasprotju z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz obveznega pokojninskega in invalidskega zavarovanja v svojih evidencah, to je v matični evidenci zavarovancev, v matični evidenci uživalcev pravic in v matični evidenci o izplačilih prejemkov in v evidenci o podanih izvedenskih mnenjih, ter v upokojitvenem postopku ni zagotovil pravilnih in popolnih podatkov, ki vplivajo ali bi lahko vplivali na odmero pokojnine, ter je zato v najmanj 42 primerih nepravilno določil in izplačal pokojnino, kar je v 2 primerih vplivalo tudi na izplačilo nepravilnega zneska letnega dodatka k pokojnini. Pri transferih nepridobitnim organizacijam in ustanovam v 2 primerih v skupnem znesku 3.124 EUR ni ravnal v skladu s Sklepom o merilih in postopku za določanje višine sredstev za kritje stroškov prilagoditve prostorov in delovnih sredstev ter usposabljanja za ohranitev zaposlitve delovnega invalida. Pri nabavi materiala, storitev in osnovnih sredstev v vrednosti najmanj 286.568 EUR ter pri oddaji storitev izvedenskih mnenj ni ravnal v skladu z Zakonom o javnem naročanju, v nekaj primerih pa je v zavodu zaposlenim izvedencem za opravljeno delo obračunal in izplačal plačo za redno delo in avtorski honorar. Poleg tega je zavod v nasprotju z Zakonom o pokojninskem in invalidskem zavarovanju porabil 128.768 EUR sredstev za nakup nepremičnin, namenjenih za zagotavljanje počitniških zmogljivosti za potrebe zaposlenih.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče ni zahtevalo predložitve odzivnega poročila.

Ljubljana, 21. decembra 2021